**Årsberetning**

**2022**

**Parasport Danmark-logo**

**Fremhævet citat med stort (vores vision):**

”Parasport Danmark vil give alle mennesker med et handicap eller et særligt behov mulighed for at dyrke idræt, bevæge sig, motionere og konkurrere i et berigende og attraktivt, socialt fællesskab”

**Kolofon**

**Følg Parasport Danmark:**

**Facebook Instagram LinkedIn**@parasport.dk @parasportdanmark @Parasport Danmark  
@danmarktilpl @danmarktilpl

**Udgiver**Parasport Danmark  
  
**Redaktion**John Petersson  
Jens Boe Nielsen  
Tine Rindum Teilmann  
Signe Sjølund Torp  
Ane Rønn Johansson

**Layout og tryk**Formegon ApS

Indhold

[**2022 – et bemærkelsesværdigt parasportsår** 5](#_Toc130974345)

[**PARASPORT DANMARK I TAL** 6](#_Toc130974346)

[**STRATEGISPOR** 7](#_Toc130974347)

[**Strategispor 1: Rekruttering og fastholdelse** 7](#_Toc130974348)

[**ParaSPOTs** 7](#_Toc130974349)

[**Tværgående rekrutteringsindsatser** 7](#_Toc130974350)

[**Idrætsspecifikke rekrutteringsindsatser** 8](#_Toc130974351)

[**Hjælp til selvhjælp** 8](#_Toc130974352)

[**Strategispor 2: Partnerskabs- og samarbejdsaftaler** 8](#_Toc130974353)

[**Partnerskabsaftaler med specialforbund** 8](#_Toc130974354)

[**Partnerskabsaftaler og samarbejdsaftaler med andre aktører** 9](#_Toc130974355)

[**Strategispor 3: Interessevaretagelse nationalt og internationalt** 10](#_Toc130974356)

[**National interessevaretagelse** 10](#_Toc130974357)

[**International interessevaretagelse** 11](#_Toc130974358)

[**Synlighed** 13](#_Toc130974359)

[**Strategispor 4: Organisationsudvikling** 15](#_Toc130974360)

[**ØKONOMI** 15](#_Toc130974361)

[**Sponsorer** 16](#_Toc130974362)

[**BREDDEUDVALGETS BERETNING** 16](#_Toc130974363)

[**Idrætter og idrætsudvalg** 16](#_Toc130974364)

[**Sundhedskonference om ulighed i sundhed** 16](#_Toc130974365)

[**Special Olympics Idrætsfestival** 17](#_Toc130974366)

[**Special Olympics Skolefodboldstævne** 17](#_Toc130974367)

[**Special Olympics Skolehåndboldstævne** 17](#_Toc130974368)

[**Sommerhøjskole på Egmont** 17](#_Toc130974369)

[**Sportsskoler** 17](#_Toc130974370)

[**DM-ugen med parasport** 17](#_Toc130974371)

[**Skole OL** 17](#_Toc130974372)

[**Special Olympics** 18](#_Toc130974373)

[**Ildsjæleprisen** 18](#_Toc130974374)

[**Forbundsmestre 2022** 18](#_Toc130974375)

[**ELITEUDVALGETS BERETNING** 22](#_Toc130974376)

[**Årets danske medaljer** 22](#_Toc130974377)

[**Næste generation på vej** 23](#_Toc130974378)

[**Årets sportspriser** 23](#_Toc130974379)

[**Para-atleter med indflydelse** 23](#_Toc130974380)

[**Events** 23](#_Toc130974381)

[**Parasport Danmarks Eliteidrætter** 24](#_Toc130974382)

[**Ansættelser i Parasport Danmarks eliteidrætter** 25](#_Toc130974383)

[**Samarbejdet med Team Danmark** 25](#_Toc130974384)

[**Klassifikation** 25](#_Toc130974385)

[**Pressalit Sports Academy** 26](#_Toc130974386)

[**TAK FOR SAMARBEJDET** 27](#_Toc130974387)

# **2022 – et bemærkelsesværdigt parasportsår**

**Store sportslige øjeblikke, forrygende opbakning til vores idrætsudøvere, masser af idrætsglæde og givende samarbejdsrelationer, der udvikler og flytter os. 2022 har været et helt særligt år i parasporten.**

Vi gik ind i 2022 med en stor sult efter at komme rigtigt i gang igen efter to år med flere coronanedlukninger og restriktioner. Og heldigvis fik vi lov til at vende tilbage til idrætten, som vi kender den – på banerne, i hallerne og i fællesskaberne.  
  
Og hvilket år det har været. Dansk deltagelse i sitski ved de Paralympiske Vinterlege i Beijing. Danskere i konkurrence over hele verden, der tog ikke færre end 19 internationale medaljer med hjem. Flere end tusinde deltagere ved en storslået idrætsfestival i Kolding, interessante og vigtige debatter ved sundhedskonferencen samme sted, parasport som en del af den nye DM-uge, hundredevis af børn og unge fra specialskoler ved vores skolefodbold- og skolehåndboldstævner, udvidelse af Rising Stars-konceptet, sportsskoler i sommerferien, sommerhøjskolekursus på Egmont Højskolen, VM i ridesport i Herning og i efteråret værtskabet i Vejle for det, der ved afslutningen blev kaldt det bedste VM i kørestolsrugby nogensinde. Vi har meget at være stolte af, og det er endda kun nogle udvalgte eksempler.

**Langsigtet indsats**Også i et mere strategisk perspektiv har parasporten fået sat sit præg på 2022. Vi arbejder målrettet med vores Vision og strategi 2025 og de tilhørende fire strategispor: Rekruttering og fastholdelse, Partnerskaber og samarbejdsaftaler, Interessevaretagelse nationalt og internationalt samt Organisationsudvikling. Vi har med andre ord lagt en klar retning og er godt på vej med arbejdet på de forskellige områder, som I kan læse mere om på de følgende sider.

Jeg glæder mig over, at vi er gode til at række ud og arbejde sammen med andre dygtige organisationer, så vi i fællesskab kan sikre de bedste idrætsmuligheder for mennesker med handicap eller særlige behov. Vi må aldrig lukke os om os selv – tværtimod kan vi lære af hinanden og løfte langt mere i fællesskab. Uanset om målet er politisk indflydelse, medaljer eller en hjælpende hånd ind i idrættens verden.

I det følgende dykker vi meget mere ned i de forskellige indsatsområder.   
  
God læselyst.

På bestyrelsens vegne,  
John Petersson

# **PARASPORT DANMARK I TAL**

**Medlemsudvikling**

|  |  |  |
| --- | --- | --- |
|  | Klubber | I alt |
| 2020 | 459 | 10.202 |
| 2021 | 467 | 10.377 |

**9 kommunesamarbejder**

**6 partnerskabsaftaler med specialforbund**

**40 idrætter**

**1200 deltagere ved Special Olympics Idrætsfestival i Kolding**

**53.005 unikke besøgende på parasport.dk**

**28.877 unikke besøgende på 2022wrwc.com**

**40.823 følgere på Facebook, Instagram og LinkedIn**

**20 klubber har fået støtte fra JYSK Aktivitetspulje**

**3 atleter har modtaget JYSK’s Bring Dedication-legat**

**19 internationale medaljer**

**10.000 tilskuere ved VM i kørestolsrugby**

# **STRATEGISPOR**

Parasport Danmark har en strategiaftale med Danmarks Idrætsforbund, der er grundlaget for den økonomiske støtte, som DIF yder til Parasport Danmark. Strategiaftalen består af fire forskellige spor, som uddybes nedenfor.

## **Strategispor 1: Rekruttering og fastholdelse**

Dette spor indeholder fire indsatsområder:

### **ParaSPOTs**

ParaSPOTs er rekrutterings- og fastholdelsesinitiativer baseret på et samarbejde med kommuner og lokale idrætsforeninger med udgangspunktet i en ”SPOT-analyse”, hvor vi i samarbejde med en kommune tilbyder at analysere styrker, svagheder, muligheder og udfordringer i kommunen i relation til idræt for mennesker med handicap. Analysen skal danne udgangspunkt for etablering af attraktive idrætstilbud i den pågældende kommune, som skal understøtte de eksisterende tilbud, klubberne har.  
  
Der er i 2022 gennemført en idrætsundersøgelse på hhv. et bosted og et dagtilbud i Køge Kommune. Den viste, at borgerne hovedsageligt efterspørger holdidrætter med fællesskab i fokus. Vi er i dialog med Køge Nord Idrætscenter og idrætsforeninger, der kan understøtte efterspørgslen. I Nyborg Kommune er der opstartet et floorballtilbud, og der arbejdes på opstart af petanque og svømning.  
Både Køge og Nyborg Kommune definerede hurtigt voksne med udviklingshandicap som målgruppen, formentlig fordi denne målgruppe fylder meget i et kommunalt perspektiv. Dermed fik vi ikke mulighed for at lave en generel SPOT-analyse. Vi er derfor i dialog med yderligere to kommuner, hvor målgrupperne skal være dels børn og unge og dels mennesker med bevægelseshandicap.

### **Tværgående rekrutteringsindsatser**

Vi har i 2022 gennemført flere tværgående rekrutteringsindsatser:

* **Parasportsdage** gennemført i samarbejde med Dværgeforeningen og Viborg Kommune
* **DM i rekruttering** udbudt men aflyst, da vi ikke nåede målet om deltagelse af ti klubber.
* **Ny i parasporten** – onlineformular, hvor ikke-idrætsaktive kan udfylde et skema og få hjælp til at komme i gang med idræt. I 2022 har 91 udfyldt skemaet – heraf er 16 kommet i gang med idræt og 47 er i proces. 27 har vi ikke kunnet hjælpe i gang. Vi arbejder på at sprede kendskabet til funktionen – bl.a. er vi tæt på at indgå en aftale med en rehabiliteringsinstitution, som forpligter sig til at præsentere Ny i parasporten for alle deres patienter.
* **Den Gode Oplevelse** gennemført for anden gang – igen med støtte fra Bevica Legater og Vanførefonden. 20 ikke-idrætsaktive og økonomisk udfordrede voksne med et bevægelseshandicap gennemgår et forløb over ca. otte måneder kulminerende med en uges ophold på La Santa Sport. Målet er at fastholde deltagerne i idrætten. Ved første forløb i 2021 kom vi kun i mål med at rekruttere og fastholde en mindre del af deltagerne, men bl.a. efter tilknytning af en coach i 2022 forventer vi at få rekrutteret og fastholdt op mod 100 procent.

**Fremtidig indsats**

* DM i rekruttering gentænkes og genudbydes
* Der indgås forpligtigende aftaler med flere rehabiliteringsinstitutioner om brug af Ny i parasporten
* Endnu et forløb med Den Gode Oplevelse gennemføres.

### **Idrætsspecifikke rekrutteringsindsatser**

**Rising Stars**Projekt Rising Stars har rekrutteret 46 børn til bordtennis, 42 børn til svømning og to børn i atletik. Projektet har i perioden 2020-2022 været støttet af Slots- og Kulturstyrelsen med en målsætning om at rekruttere 100 nye børn til de tre projektidrætter – bordtennis, svømning og atletik. Til trods for store udfordringer med corona lykkedes det næsten at indfri målet.

En ny projektperiode er startet 1. januar 2023 med støtte fra Den A.P. Møllerske Støttefond med en målsætning om at rekruttere 250 børn frem mod 2028. I den nye projektperiode er atletik blevet erstattet af skydning. Rising Stars tilbydes nu otte forskellige steder fordelt på seks forskellige lokationer: Lyngby, Kastrup, Brøndby, Fredericia, Odense og Aarhus. Der er indledt samarbejde med 22 forskellige kommuner, hospitaler, børneterapier og foreninger.

Øvrige idrætsspecifikke indsatser afventer den kategorisering af idrætter, som er en del af strategisporet ”Samarbejdsaftaler og partnerskaber”.

### **Hjælp til selvhjælp**

Med udgangspunkt i tilbagemeldinger fra en foreningsundersøgelse er der udarbejdet en fire timers workshop for nøglepersoner i idrætsforeninger, hvor de bliver klædt på til at arbejde handlingsrettet med rekruttering af nye medlemmer til foreningen med udgangspunkt i deres forenings og deres lokalområdes styrker og muligheder. Workshoppen er gennemført én gang med deltagelse af tre klubber. Erfaringer herfra er ved at blive indsamlet. Ud fra erfaringerne fra den første workshop tilrettes konceptet, og workshoppen udbydes til flere foreninger.

## **Strategispor 2: Partnerskabs- og samarbejdsaftaler**

Parasport Danmark har som et af sine strategiske mål at indgå partnerskaber og samarbejdsaftaler, der bl.a. skal understøtte

* Rekrutteringsindsatser og udvikling af attraktive idrætsmiljøer
* Øget synlighed af parasportens samfundsmæssige nytteværdi
* At Parasport Danmark videreudvikler sig til også at være et kompetencecenter

### **Partnerskabsaftaler med specialforbund**

I 2022 havde Parasport Danmark gældende partnerskabsaftaler med seks specialforbund: Dansk Boldspil-Union, Dansk Ride Forbund, Dansk Skytte Union, Dansk Golf Union, Danmarks Bowling Forbund og Dansk Håndbold Forbund. Enkelte udløb pr. 31. december 2022, og tidligere aftaler, bl.a. med Dansk Dart Union og Dansk Styrkeløft Forbund, udløb i 2021. Parasport Danmark valgte i 2022 at afvente det igangværende arbejde med den interne prioritering af idrætter. Der er derfor i 2022 ikke taget endelig stilling til, hvilke af de tidligere aftaler der forventes forlænget og med hvilket indhold.

### **Partnerskabsaftaler og samarbejdsaftaler med andre aktører**

I 2022 er der indgået partnerskabs- eller samarbejdsaftaler med en række kommuner og andre aktører: Ni kommuner (Frederikshavn, Aalborg, Brønderslev, Horsens, Herning, Kolding, Rebild, Nyborg og Køge), en handicaporganisation (Dansk Blindesamfund), en privat aktør (Specialsport.dk) og to idrætsorganisationer (DGI og Dansk Arbejder Idrætsforbund).

Herudover er der som nævnt i forbindelse med arbejdet Projekt Rising Stars indledt separat samarbejde med 22 forskellige kommuner, hospitaler, børneterapier og foreninger.

**Kommuner**Vores samarbejde med kommuner er over de sidste år blevet intensiveret. Vi mærker en stor interesse fra kommunerne i forhold til udviklingen af den lokale idræt, events og uddannelse. En del er omtalt andre steder i beretningen. Men ikke mindst uddannelsesområdet har været på banen:

Idrætscertificering  
Vi tilbyder at idrætscertificere institutioner for mennesker med udviklingshandicap. Målet er at få et større fokus på idræt, leg og bevægelsesglæde på de kommunale og regionale botilbud, dagtilbud og aktivitetscentre. Vi har over de sidste par år gennemført certificeringsforløb på 23 bosteder i seks kommuner.

Idrætsambassadør  
I fire kommuner har vi uddannet borgere med udviklingshandicap til at blive idrætsambassadører på botilbud, dagtilbud og aktivitetscentre.

**Bevæg Dig For Livet – parasport og Idræt for sindet**Som en del af Bevæg Dig For Livet har der været et formelt samarbejde mellem DGI, Dansk Arbejder Idrætsforbund og Parasport Danmark om at styrke samarbejdet med kommunerne om idræt for mennesker med handicap og psykisk sårbarhed. Efter at samarbejdet har været koncentreret om de to DGI-landsdelsforeninger for Nordjylland og Sydøstjylland, er Midtjylland og Vestjylland blevet koblet på i løbet af 2022.

Konkrete resultater

Idrætstilbud Floorball i fire foreninger i Nordjylland

                           Skole-/foreningssamarbejde i bl.a. skytteforeninger

Events Walk In Nordjylland

                           Deltagelse i Royal Run og Royal Run sideevent

Idræt der tæller – videobaseret bevægelseskampagne

Uddannelse og netværk Foreningskursus, Idræt for mennesker med handicap eller særlige behov

                           Netværk for idrætskoordinatorer i Nordjylland

                           Gåværtskurser (uddannelse af værter til lokale gåfællesskaber)

                           Idrætsambassadøruddannelse

**Videnscenter om handicap**Samarbejdet med Videnscenter om handicap er blevet styrket i løbet af det sidste år. Ud over kvartalsvise møder er der bl.a. samarbejdet om:

* Veje til bedre adgang til aktivitetshjælpemidler
* Deltagelse i Idrætsmødets konference i Aalborg
* Styrkelse af parasportens vidensgrundlag

Videnscentret har desuden konstitueret en ny bestyrelse. Sif Holst fra Danske Handicaporganisationer er forperson, og Tine Rindum Teilmann fra vores egen bestyrelse er ny næstforperson. Desuden sidder Jens Boe Nielsen og Lene van der Keur fortsat som repræsentanter for Parasport Danmark.

**Ny hjemmeside: Videnomhandicap.dk**  
I forbindelse med vedtagelsen af en ny vidensformidlingsstrategi har Videnscenter om handicap lanceret en ny hjemmeside, der skal være med til at gøre centret mere synligt. Se mere på videnomhandicap.dk

## **Strategispor 3: Interessevaretagelse nationalt og internationalt**

### **National interessevaretagelse**

En vigtig opgave i Parasport Danmark er at arbejde på de indre politiske linjer og løbende være i dialog med politikere og beslutningstagere om de forhold, der påvirker parasporten og vores atleters vilkår for at dyrke idræt og konkurrere på lige fod med andre idrætsudøvere.

Det er ikke ny viden, at der er en række både konkrete og oplevede barrierer for idrætsdeltagelse blandt mennesker med handicap eller særlige behov, men vi har haft et behov for at få en mere konkret viden på området og et solidt datagrundlag at arbejde ud fra. Derfor fik vi i 2022 udarbejdet en undersøgelse om idrætsdeltagelsen for mennesker med handicap eller særlige behov. Idrættens Analyseinstitut (Idan) stod for udarbejdelsen i samarbejde med Videncenter for Folkeoplysning (Vifo) og Syddansk Universitet. Arbejdet var støttet og finansieret af Parasport Danmark, Elsass Fonden, Vanførefonden, Bevica Legater, Dansk Blindesamfund og Videnscenter om Handicap.

Mennesker med handicap eller særlige behov har i særlig grad gavn af at deltage aktivt i idræts- og foreningslivet, men det er samtidig en gruppe, der generelt er betydeligt mindre bevægelsesaktive end personer uden en funktionsnedsættelse. Det fastslår Idan i rapporten ’Idræt for mennesker med funktionsnedsættelser i Danmark’, der samtidig på baggrund af et omfattende litteraturstudie og caseinterviews identificerer en række barrierer for deltagelsen og peger på mulige løsninger:

**Interne barrierer**

* Ubekvemhed ved at deltage
* Mangel på ligesindede rollemodeller og sociale relationer
* Træthed
* Bekymring for skader
* Forældres beskyttertrang

**Eksterne barrierer**

* Mangel på passende tilbud
* Manglende kendskab til og information om tilbud
* Dårlig adgang til transport
* Mangel på personlig hjælp
* Dårlig adgang til udstyr
* Dårlig adgang til faciliteter
* Strukturelle barrierer og økonomi

**Mulige løsninger**Undersøgelsen peger desuden på en række potentialer, der kan gøre vejen til idrætsdeltagelse lettere for mennesker med handicap eller særlige behov – bl.a. personlig hjælp og skræddersyede løsninger, tværgående samarbejde og fokus på øget information om mulighederne. Det fremhæves samtidig, at aktører fra både kultur-, sundheds- og socialområdet spiller en vigtig rolle i at forbedre adgangen til at dyrke idræt, og rapporten understreger, at der er et stort behov for at tænke i helhedsorienterede indsatser, der kræver opbakning både politisk og fra idræts- og handicaporganisationerne i fællesskab. Det er noget, vi fra Parasport Danmarks side vil arbejde for at sikre.   
**Dialog med beslutningstagere**En af de indsatser, vi arbejder med, er en løbende dialog med de politiske beslutningstagere. Helt konkret har vi i januar 2023 skrevet til alle medlemmer af Folketingets Kulturudvalg om behovet for at forny den øremærkede støtteordning på kr. 1.750.000 til atleter med personlige hjælpere, som vi tilbage i juni 2020 modtog fra Kulturministeriet, så atleterne kunne få dækket ekstraudgifter til deres personlige hjælpere, når de deltog i nationale og internationale stævner. Den ordning ønsker vi at gøre permanent, og den er vigtig for os af to årsager: Den er med til sikre trivsel og ligestilling for para-atleter – særligt dem med svære handicap – og den udgør et fundament for dansk succes ved de Paralympiske Lege, hvor vi ønsker at være repræsenteret med så mange handicapgrupper som muligt.

Desuden er vi ved at udarbejde en overordnet national interessevaretagelsesstrategi, der skal være med til at understøtte, at vi opnår vores vision om, at Parasport Danmark skal være en markant og synlig idrætspolitisk aktør med stor samfundsmæssig gennemslagskraft. Det forventes, at bestyrelsen kan tage endeligt stilling til denne strategi inden sommeren 2023.

**International interessevaretagelse**  
Som udløber af vores strategispor om national og international interesserevaretagelse har vi udarbejdet en international strategi, som skal sætte retning for, hvordan Parasport Danmark vil præge den internationale parasportsbevægelse og de internationale og europæiske specialforbund, som organiserer parasporten. Når vi ønsker at arbejde strategisk med at få danske idrætspolitikere valgt til centrale idrætspolitiske poster, er det bl.a. drevet af et stort ønske om at styrke klassifikationsarbejdet og sikre inklusion i idrætslivet af alle mennesker med handicap eller særlige behov, uanset om de har store eller små handicap, uanset om de er de bedste, og uanset hvilket land de bor i.

Det er også drevet af ønsket om en idrætsverden, der udvikler sig med udgangspunkt i værdier som demokrati, åbenhed og ansvarlighed. Samtidig bliver vi nødt til at acceptere, at verdens lande ser forskelligt på mange ting, og at der ikke altid er enighed om ting, som for os er åbenbart. Vi vil derfor arbejde med en realpolitisk tilgang uden at give køb på de værdier, der er vigtige for os.

**Udelukkelse af russiske atleter**I 2022 har den internationale sportsverden i lighed med den øvrige verden været præget af den russiske invasion af Ukraine. Det gjorde det kort efter nødvendigt at forholde sig til deltagelsen af russiske og hviderussiske atleter ved de Paralympiske Vinterlege i Bejing, og i denne svære situation viste det sig at være umuligt at holde politik og sport adskilt.

IPC-bestyrelsen, hvor John Petersson har sæde, besluttede efter nogle lange dage at udelukke Ruslands og Hvideruslands paralympiske komitéer fra legene, og efterfølgende er disse nationers atleter og tekniske officials også udelukket fra de idrætter, der ledes af IPC. Beslutningen blev støttet af medlemmerne af IPC på en ekstraordinær generalforsamling i november, hvor begge NPC’er fik suspenderet deres medlemskab.

Vi har sammen med både de nordiske olympiske og paralympiske komitéer arbejdet og stået sammen om en klar og entydig holdning om udelukkelsen, og dette har uden tvivl skabt genklang i den internationale sportsverden. Vi skal til stadighed bakke op og arbejde for et stærkt nordisk samarbejde.

**Øget indflydelse**Vi ønsker desuden at fastholde eller øge vores indflydelse i bl.a. International Blind Sports Federation (IBSA) og International Federation for athletes with intellectuel impairment (Virtus). Derfor har medlemmer af bestyrelsen lagt en betydelig indsats i bl.a. at få IBSA tilbage i god gænge, efter at bestyrelsen i IBSA har været uarbejdsdygtig grundet interne kampe, og organisationen har vist sig ikke at have de formelle juridiske registreringer på plads. Jannie Hammershøi har som tidligere præsident lagt et stort arbejde i at få indkaldt til en ekstraordinær generalforsamling, hvor en ny bestyrelse kan vælges, og tingene kan bringes i orden.

En længe ventet fusion mellem International Wheelchair and Amputee Sports Federation og Cerebral Palsy International Sports and Recreation Association (IWAS/CPISRA) er faldet på plads med et navn: World Abilitysport Federation. Parasport Danmark håber, at denne sammenlagte organisation vil stå stærkere i det internationale billede, og vi takker forbundets forhenværende formand, Karl Vilhelm Nielsen, for en mangeårig indsats i IWAS, herunder som bestyrelsesmedlem.

International Federation for athletes with intellectuel impairment (Virtus) arbejder godt og har nu udviklet tre klasser: II1 for de udøvere, som har en IQ under 75, og som kan deltage ved de Paralympiske Lege i et begrænset antal idrætter. Klasse II2 er atleter med Trisomy 21 – Downs syndrom. Klasse II3 er for atleter med en IQ over 75 og en diagnose inden for autismespektret.  Selv om atleterne fra II2 og II3 ikke har mulighed for at deltage ved de Paralympiske Lege, vil de blive prioriteret, hvis det vurderes, at en atlet har mulighed for en topplacering til enten European Championships eller Global Games.

### **Synlighed**

2022 har bekræftet os i, at parasporten fylder i danskernes bevidsthed. En analyse foretaget af marketingbureauet Dentsu viser, at hver sjette dansker følger med i parasport generelt, og at mere end hver tredje dansker specifikt følger med i de Paralympiske Lege.

Interessen har vi tydeligt kunnet mærke i et år, der har været rigt på sportslige højdepunkter for vores medlemsklubber såvel som landsholdsatleter. 27 pressemeddelelser er blevet udsendt, og ifølge Infomedia er parasporten blevet omtalt 1221 gange i landsdækkende, regionale og lokale medier – herunder TV 2 Nyhederne, Politiken og Danmarks Radio – gennem pressemeddelelser, interviews og debatindlæg.

Særligt den rekordhøje internationale tiltrækningskraft med afvikling af flere højt profilerede events som VM i ridning i Herning, Special Olympics Idrætsfestival og VM i kørestolsrugby i Vejle har medvirket til, at parasporten i 2022 har oplevet en så stor eksponering, der yderligere er understøttet af en øget tilstedeværelse på tværs af sociale medieplatforme som Facebook, Instagram og LinkedIn.

**Øget synlighed ved VM i kørestolsrugby**VM i kørestolsrugby i Vejle i oktober 2022 var et fantastisk udstillingsvindue for kørestolsrugby og fortællingen om, at alle mennesker med handicap eller særlige behov skal have mulighed for at udleve deres fulde potentiale.

DR dækkede hele slutrunden live på DR2 og DRTV, ligesom den blev transmitteret internationalt. Ydermere blev slutrunden dækket bredt af danske medier, bl.a. via nyhedsbureauet Ritzau.

* Alle Danmarks kampe i fuld længde blev transmitteret på DR2 og broadcastet til fire lande (Canada, Storbritannien, USA og Australien)
* Det resulterede i ca. 16 timers livefjernsyn og omtale i ’Sportsmagasinet’ på DR1
* 24.000 seere i gennemsnit pr. transmission
* Til semifinalen mellem Danmark og Japan var der 44.657 seere
* Til finalen uden dansk deltagelse var der 10.289 seere.

Desuden var der stor opbakning fra tilskuerne hele ugen, hvor flere end 10.000 mennesker samlet set lagde vejen forbi.

**Parasport.dk**Parasport Danmarks hjemmeside er en prioritet i forhold til at have et kontinuerligt nyhedsflow samt et opslagsværk for parasportens mange tilbud. Parasport.dk har i 2022 haft 94.108 sidevisninger mod 100.665 i PL-året 2021.

**Vækst i brugen af sociale medier**  
Parasport Danmark har i 2022 arbejdet strategisk med brugen af egne sociale medier, hvilket kommer til udtryk i den konsekvente stigning i antallet af følgere, vi ser på alle vores prioriterede platforme. Der er særligt arbejdet med versioneret indhold tilpasset den enkelte kanal, mere video og visuelt indhold. Stigningen af følgere og et generelt større publikum er opnået organisk. Det vil sige en naturlig tilvækst uden brug af markedsføringsbudget og annoncer. Hertil er der på LinkedIn arbejdet målrettet med at positionere formanden og direktøren i Parasport Danmark.

|  |  |  |  |
| --- | --- | --- | --- |
|  | **Facebook-følgere** | **Instagram-følgere** | **LinkedIn-følgere** |
| Parasport Danmark | **7308**  (6867 året før) | **1433**  (1157 året før) | 757  (373 året før) |
| Danmark til PL | **21.741**  (21.731 året før) | **3184**  (3316 året før) |  |
| Special Olympics Danmark | **6400**  (5915 året før) |  |  |

**Sponsorer**I 2022 har vi iværksat en mere aktiv partnerstrategi med løbende netværksmøder og direkte kommunikation til alle sponsorerne i form af et nyhedsbrev fire gange årligt.  
  
Vi arbejder sammen med hovedsponsorerne på forskellige måder at aktivere sponsoraterne. JYSK har i 2022 taget initiativ til flere tiltag, der er med til at skabe opmærksomhed omkring sponsoratet – kvartalsvis støtte til Parasport Danmarks klubber via JYSK Aktivitetspulje samt uddeling af JYSK’s Bring Dedication-legat til talentfulde parasportsatleter, som udviser en særlig dedikation.   
  
Sammen med Pressalit uddelte vi desuden prisen Pressalit Årets Para-atlet og afholdt Pressalit Sports Academy.

Elsass Fonden faciliterer et netværk for de af vores eliteatleter, der har cerebral parese, og de tildeles desuden som en del af sponsoratet 200.000 kr. i legater. Derudover har Elsass Fonden støttet en fondsansøgning, som giver os mulighed for at sikre gode betingelser for, at vi kan fortsætte en satsning på Frame Running, som vi arbejder på at få inkluderet som en del af atletikprogrammet ved de Paralympiske Lege i 2028.

**Parasport-magasinet **  
Magasinet ’Parasport’ udkom fire gange i 2022 i et oplag på 5358 blade pr. udgivelse. Derudover udkom også to specialmagasiner i forbindelse med Special Olympics Idrætsfestival og VM i kørestolsrugby. Der er desuden arbejdet med digital udfoldelse af magasinet via sociale medier, der har givet prioriterede historier større rækkevidde.

**Para-atleter i fokus**

* Taekwondokæmper Lisa Kjær Gjessing og landstræner Bjarne Johansen hjalp i starten af året 13 ukrainske parataekwondo-kæmpere til Danmark, hvor de fik ophold i Aarhus, indgik i de danske EM-forberedelser og med økonomisk hjælp kunne kæmpe om EM-medaljerne i Manchester i maj 2022.
* I maj var bordtennisspiller Peter Rosenmeier i fjernsynet med DR i serien ”Rosenmeiers rejse”, hvor han undersøgte forholdene for handicappede rundt i verden, besøgte paralympiske sportscentre og så, hvilke forhold andre para-atleter træner og lever under.
* Som den første deltager med et handicap deltog atletikudøver Daniel Wagner i efteråret 2022 i ’Vild med dans’. Med sin partner Asta Björk dansede han sig hele vejen til finalen og en flot 2. plads.
* Fire para-atleter var i foråret modeller for BESTSELLER i en kampagne for Zalando.

## **Strategispor 4: Organisationsudvikling**

På repræsentantskabsmødet i 2022 fortalte vi om behovet for, at vi kigger grundigere på Parasport Danmarks organisation, så forbundet understøtter idrætsarbejdet på den mest hensigtsmæssige måde.

Fra forbundets tilblivelse for 50 år siden og til i dag er der sket en langsom tilnærmelse og sammensmeltning med almenidrætten. Konkret er der f.eks. sket en ændring i sammensætningen af vores medlemsklubber. Hvor vi i de første år havde ’rene handicapidrætsklubber’, som alene havde idrætstilbud til mennesker med handicap eller særlige behov, så er 70 procent af vores medlemsklubber i dag almene idrætsforeninger, som også har et tilbud til mennesker med et handicap eller særlige behov. Det kan betyde noget for engagementet i den organisatoriske del af parasporten.

Dertil kommer, at antallet af idrætstilbud er vokset betydeligt. Da forbundet blev oprettet, var det ganske få idrætsdiscipliner, der blev udbudt. I dag har vi 39 forskellige idrætter, man kan vælge imellem.

Herudover samarbejder vi i bestyrelsen og i organisationen i højere grad med de forskellige idrætters specialforbund. Det sker gennem partnerskabsaftaler, der giver endnu bedre tilbud inden for de enkelte idrætter. Det gælder måske i særlig grad inden for udviklingen af eliteidrætten.

De mange forskelligt sammensatte klubber i forbundet og de mange forskellige samarbejdsflader gør hele vores organisation og indsats meget kompleks. Når vi begynder at samarbejde med specialforbund og deres respektive klubber, giver de ofte udtryk for, at de finder vores organisation for indviklet.

Vi har i den sammenhæng holdt fem dialogmøder, hvor vi har drøftet en lang række spørgsmål, og tre overordnede anbefalinger har krystalliseret sig på møderne:

* Vi har behov for at tydeliggøre vores information og informationskanaler
* Repræsentantskabsmøderne bør have tilknyttet nogle arrangementer, som kan gøre møderne mere attraktive og styrke sammenhængskraften i forbundet
* Det bør overvejes, om vores udvalg skal omlægges, så udvikling, rekruttering, bevillinger, bredde og elite bliver tydeligere forankret i organisationen.

Det arbejder bestyrelsen videre med, og på det kommende repræsentantskabsmøde fremlægges en række tanker om arbejdet med organisationsforandringerne.

# **ØKONOMI**

Forbundets revisorattesterede årsregnskab kan ses i sin helhed på parasport.dk. Oversigten nedenfor viser udvalgte nedslag i årsregnskabet for 2022:

* Overskudsgrad ved indsamlinger: 69 %
* Fondsmidler til projekter: 6,2 mio. kr.
* Udbetalingsprocent §44: 39 %
* Omsætning, VM i kørestolsrugby: 7,7 mio. kr.

Ud over at Parasport Danmark modtager midler via udlodningsloven og DIF, modtager vi også sponsorindtægter, fondsmidler og legater.

I 2022 modtog Parasport Danmark 4,3 mio. kr. i arveindtægter. Disse midler indgår i den strategiske egenkapital til øremærkede engangsinvesteringer eller tidsbegrænsede projekter.  
Disse indtægter udgør 37 % af vores omsætning og yder et væsentligt bidrag til aktiviteter og projekter, der er med til at understøtte vores vision.

## **Sponsorer**

Vores samarbejdsaftale med vores tre hovedsponsorer, JYSK, Pressalit og Elsass Fonden, løber til og med de Paralympiske Lege i Paris i 2024. Samarbejdet med vores sponsorer er kendetegnet ved en fælles forståelse af vigtigheden af, at alle mennesker med handicap eller særlige behov skal have mulighed for at udleve deres fulde potentiale og ikke mindst deltage i attraktive og berigende fællesskaber. Det er vi rigtig glade for, da det dels er et udtryk for et fælles værdigrundlag og dels en grundsten for et langt og frugtbart samarbejde.

Samarbejdet med Toyota som paralympisk partner er ligeledes indgået til og med Paris 2024. Herudover oplever vi stadig stor opbakning til vores erhvervsnetværk Team Parasport.

# **BREDDEUDVALGETS BERETNING**

## **Idrætter og idrætsudvalg**

Efter et par år med lav aktivitet grundet corona kom der i 2022 igen gang i idrætterne med træningssamlinger, stævner og deltagelse i nationale og internationale turneringer. I alt har Breddeudvalget støttet deltagelse i 12 stævner i udlandet, og der er uddelt langt over 100 guldmedaljer til forbundsmestre/danmarksmestre i en lang række idrætter. Dertil har idrætsudvalgene samlet set i modsætning til de seneste fem år anvendt den bevilligede økonomi.

**Events**

**Sundhedskonference om ulighed i sundhed**

* Kolding, den 20. maj 2022
* Afsæt: Forskning viser, at mennesker med udviklingshandicap i gennemsnit lever 20 år kortere end andre
* Ca. 100 deltagere fra kommuner, regioner, interesseorganisationer
* Varierede indlæg ud fra temaet sundhed for mennesker med udviklingshandicap
* Optakt til Special Olympics Idrætsfestivalen i Kolding

### **Special Olympics Idrætsfestival**

* Kolding, den 20.-22. maj 2022
* 1200 deltagere, heraf 300 fra andre nordiske lande
* 12 idrætsgrene varetaget af vores idrætsudvalg i samarbejde med lokale idrætsforeninger
* Besøg af protektor H.K.H. Prinsesse Benedikte
* Afsæt for nye idrætstilbud i Kolding

### **Special Olympics Skolefodboldstævne**

* 10. og 11. maj 2022
* To endagsstævner i Brøndby og Silkeborg
* 60 hold fra 49 skoler
* Godt samarbejde med DBU

### **Special Olympics Skolehåndboldstævne**

* 8. marts og 8. november 2022
* To endagsstævner i Silkeborg (forår og efterår)
* 20 hold fra ni skoler
* Samarbejde med DGI og Dybkær Specialskole
* Gentages i efteråret 2023

### **Sommerhøjskole på Egmont**

* Uge 27
* 120 deltagere i syv idrætter
* Største antal deltagere i mange år

### **Sportsskoler**

* Skolernes sommerferie
* Fire sportsskoler gennemført med i alt 61 deltagere
* Seks måtte aflyses
* Nyt koncept udviklet for 2023

### **DM-ugen med parasport**

* 23.-26. juni 2022
* Parasportsatleter inkluderet i svømning og atletik
* Kørestolsrugby og el-hockey med som selvstændige idrætter
* Vi er med igen i 2023

### **Skole OL**

* Rådgivning ift. Inklusion af elever med handicap i alle idrætter
* Et særligt parasportstilbud gav igen store rekrutteringsudfordringer og blev gennemført med kun tre deltagere.

## **Special Olympics**

Vi har gennemført en Special Olympics-temadag efter to års coronaforsinkelse med deltagelse af 25 engagerede trænere og ledere, hvor bl.a. sammenhængen mellem Special Olympics og Virtus (eliteidræt for mennesker med udviklingshandicap) og udfordringer med vold og uhensigtsmæssig seksuel adfærd blev drøftet, og indledende skridt til en ny Special Olympics-politik blev taget.

Derudover har vi deltaget i pre-games (til Special Olympics World Summer Games) i Berlin med et håndboldhold og et fodboldhold.

## **Ildsjæleprisen**

Ildsjæleprisen 2022 gik til Mona Bober, der i snart 30 år har været aktiv i parasporten og i Bowlingklubben Trippel. Hun blev overrasket til en onsdagstræning i april med blomster og check fra direktør i Parasport Danmark, Ivan Løvstrup.

**Forbundsmestre 2022**

|  |  |  |  |  |
| --- | --- | --- | --- | --- |
| **Idræt** | **Mesterskab** | **Division** | **Guld (navne/hold)** | **Klub** |
| Badminton | Ikke afholdt |  |  |  |
| Boccia | Hold | 3 |  | Parasport Aalborg |
| Boccia | Hold | 4 |  | Spætten |
| Boccia | Hold | 3U |  | Kolding Handicap Idræt |
| Boccia | Individuelt | 1R | Tanija Madsen | Handicap I.F. for Nykøbing F.  og omegn |
| Boccia | Individuelt | 2 | Jan Rasmussen | Handicap I.F. for Nykøbing F.  og omegn |
| Boccia | Individuelt | 3 | Bent Larsen | Parasport Fredericial |
| Boccia | Individuelt | 4 | Klaus Andersen | Spætten |
| Boccia | Individuelt | 3U | Søren Nielsen | Kolding Handicap Idræt |
| Bowling | FM hold | A | De Glade Smølfer | De Glade Smølfer |
| Bowling | FM hold | B | Bowlingklubben Keglen | Bowlingklubben Keglen |
| Bowling | FM hold | C | BK Trekanten | BK Trekanten |
| Bowling | FM hold | D | Bowlingklubben Trippel | Bowlingklubben Trippel |
| Bowling | FM hold | R/A | Parasport Aabenraa | Parasport Aabenraa |
| Bowling | FM hold | R/B | De Glade Smølfer | De Glade Smølfer |
| Bowling | FM hold | R/C | Lavia København | Lavia København |
| Bowling | FM hold | R/D | Vordingborg Handicapidræt | Vordingborg Handicapidræt |
| Bowling | FM ind. | A | Jens Østergaard | Bowlingklubben Trippel |
| Bowling | FM ind. | B | Kenneth Henriksen | Haslev Handicap Idræt |
| Bowling | FM ind. | C | Heide Wortman | Bowlingklubben Trippel |
| Bowling | FM ind. | D | Ivan Hansen | Bowlingklubben Trippel |
| Bowling | FM ind. | R/A | Henrik Jensen | Parasport Aabenraa |
| Bowling | FM ind. | R//B | Lone Olsen | De Glade Smølfer |
| Bowling | FM ind. | R/C | Hektor Eigum | Lavia København |
| Bowling | FM ind. | R/D | Jonas Nielsen | Vordingborg Handicapidræt |
| El-hockey | DM | 1. Division | Aabenraa Lions | Parasport Aabenraa |
| El-hockey | FM | 1. Division | København El-hockey Klub 1 | København El-hockey Klub |
| El-hockey | FM | 2. Division | København El-hockey Klub 2 | København El-hockey Klub |
| El-hockey | FM | 3. Division | Herning | Midt-Vest El-Hockey |
| Floorball | Ikke afholdt |  |  |  |
| Fodbold | Ikke afholdt |  |  |  |
| Golf | DM paragolf | Damer (slagspil) | Mette Wegger Lynggaard | Trelleborg/Slagelse GK |
| Golf | DM paragolf | SO A (slagspil) | Casper Holst-Christensen | Frederikssund GK |
| Golf | DM paragolf | B (stableford) | Paul Jonathan Hills | Simons Golf Klub |
| Golf | DM paragolf | SO B (Stableford) | Nikolaj Tjellesen | Helsingør Golf Klub |
| Golf | DM paragolf | A (slagspil) | Stefan Mørkholt | Gyttegård GK |
| Hal-Hockey | FM | A rækken | VIKA Thisted | VIKA Thisted |
| Hal-Hockey | FM | B rækken | Kolding Handicap Idræt | Kolding Handicap Idræt |
| Hal-Hockey | FM | C rækken | Lavuk sport og Enterainment | Lavuk sport og Enterainment |
| Hal-Hockey | FM | D rækken | H.H.I. | H.H.I. – Foren. for dem m. særlige behov |
| Hal-Hockey | FM | E rækken | H.H.I. | H.H.I. – Foren. for dem m. særlige behov |
| Håndbold | Ikke afholdt |  |  |  |
| Kørestolsbasket | FM |  | Viborg Dunkers | Parasport Viborg |
| Kørestolsrugby | FM |  | Århus Burnouts | Århus Burnouts |
| Kørestolstennis | Ikke afholdt |  |  |  |
| Para-atletik | DM ugen | Længdespring | Daniel Wagner | Aarhus 1900 AL |
| Para-atletik | DM ugen | Diskos | Ronni Jensen | Aarhus 1900 AL |
| Para-atletik | DM ugen | 100 m, Kvinder | Thea Berggren Jørgensen | RaceRunning Klub Holbæk |
| Para-atletik | DM ugen | 100 m, Mænd | Lasse Kromann | Odense Atletik/OGF |
| Para-atletik | FM | 100 m RR1, Mænd | Nikolaj Overgaard Christensen | Randers Freja Para-Atletik |
| Para-atletik | FM | 100 m RR2, Mænd | Lasse Kromann | Odense Atletik/OGF |
| Para-atletik | FM | 100 m RR4, Mænd | Erik Birksing | Parasport Frederiksberg |
| Para-atletik | FM | 200 m RR2, Mænd | Lasse Kromann | Odense Atletik/OGF |
| Para-atletik | FM | 200 m RR4, Mænd | Erik Birksing | Parasport Frederiksberg |
| Para-atletik | FM | 400 m RR2, Mænd | Lasse Bang-Thygesen | Randers Freja Para-Atletik |
| Para-atletik | FM | 100 m RR2, Kvinder | Karla Risum | Aarhus 1900 AL |
| Para-atletik | FM | 100 m RR3, kvinder | Thea Berggren Jørgensen | RaceRunning Klub Holbæk |
| Para-atletik | FM | 200 m RR2, Kvinder | Karla Risum | Aarhus 1900 AL |
| Para-atletik | FM | 200 m RR3, Kvinder | Thea Berggren Jørgensen | RaceRunning Klub Holbæk |
| Para-atletik | FM | 400 m RR4, Kvinder | Jette Boesen | Parasport Frederiksberg |
| Para-atletik | FM | 1500 m RR4, Kvinder | Jette Boesen | Parasport Frederiksberg |
| Para-atletik | FM | Diskos, F37 | Ronni Jensen | Aarhus 1900 AL |
| Paracykling | DM | Håndcykling (H) - kvinder | Yasemin Kilic | Dansk Håndcykelklub |
| Paracykling | DM | Håndcykling (H) - Mænd | Leck Lo-Eriksen | Dansk Håndcykelklub |
| Paracykling | DM | Tricykler (T) - Kvinder | Emma Lund | Roskilde Cycle Ring |
| Paracykling | DM | Tricykler (T) - Mænd | Martin Heggelund | Roskilde Cycle Ring |
| Paracykling | DM | Tohjulede (C) - Kvinder | Lykke Koefoed Christensen | CK Aarhus |
| Powerchair Football | FM |  | Aarhus Rolling Devils 1 | Parasport Aarhus |
| Præcisionsorientering | Ikke afholdt |  |  |  |
| Ridning/paradressur | DM | Grad IV, V | Renee Igelski | Kirstinelund Sportsrideklub |
| Ridning/paradressur | DM | Grad I, II, III | Katrine Kristensen | Nordvestsjællands Rideklub |
| Showdown | FM | Herrer | Brian Winther Knudsen | Parasport Aarhus |
| Showdown | FM | Damer | Anja Støvring | Showdown Klubben København |
| Skydning | DM | SH1 60 Ligg. - luft | Jan Winther | Bredstrup-Pjedsted Idrætsforening |
| Skydning | DM | SH2 60 ligg. - luft | Jens Bruun Jensen | Haslev HIF |
| Skydning | DM | SH3 60 ligg. – Luft, elektron | Dennis Madsere | Haslev HIF |
| Skydning | FM | Salon Klasse 1 Luft 40 skud | Ketty Andersen | Olympia Struer |
| Skydning | FM | Salon Klasse 2 luft 40 skud | Cecilie Kildahl | Skive Handicap Idrætsforening |
| Skydning | FM | SH1 luftpistol | Buster Antonsen | Skyttelauget KGS Lyngby |
| Skydning | FM | FM Junior luft 40 skud | Magnus Ulrick | Haslev HIF |
| Skydning | FM | FM SH1 60 Stående | Jan Winther | Bredstrup-Pjedsted Idrætsforening |
| Snooker | Ikke afholdt |  |  |  |
| Svømning | DM | 100 fri | Alexander Hillhouse | Kvik Kastrup |
| Svømning | DM | 50 fri | Camilla Bitz Witt | Fredericia Svømmeklub |
| Svømning | DM | 50 fri | Alexander Hillhouse | Kvik Kastrup |
| Svømning | FM | 200 fri 14 & yngre | Asta Sejr Hansen | Svømmeklubben Syd |
| Svømning | FM | 100 fri 25 år & ældre | Nis Heide Pinnerup | Viborg Handicap idrætsforening |
| Svømning | FM | 400 fri 25 år & ældre | Nadja Joy Tønnesen | Svøm Slagelse Korsør |
| Svømning | FM | 400 fri 16-24 år | Frederik Schmidt Johansen | Svøm Slagelse Korsør |
| Svømning | FM | 400 fri 25 år & ældre | John J Morgan | KU Svømning & Vandpolo |
| Svømning | FM | 50 ryg 14 år & yngre | Asta Sejr Hansen | Svømmeklubben Syd |
| Svømning | FM | 50 ryg 15-24 år | Eva Rosted | Sigma Swim Allerød |
| Svømning | FM | 50 ryg 25 år & ældre | Louise Pedersen | KIFU |
| Svømning | FM | 50 ryg 15 år & yngre | Adam Escaja | Korsør Handicap Idræt |
| Svømning | FM | 50 ryg 16-24 år | Alexander Hillhouse | Kvik Kastrup |
| Svømning | FM | 50 ryg 25 år & ældre | Nis Heide Pinnerup | Viborg Handicap idrætsforening |
| Svømning | FM | 100 bryst 15-24 år | Cecilie Beer | Sigma Swim Allerød |
| Svømning | FM | 100 bryst 25 år & ældre | Camilla Hansen | Korsør Handicap Idræt |
| Svømning | FM | 100 bryst 15 år & yngre | Toke Stagaard Witt Jørgensen | Aarhus Swim Skovbakken |
| Svømning | FM | 100 bryst 25 år & ældre | Michael F. Mortensen | Herning Svømmeklub |
| Svømning | FM | 100 medley 15-24 år | Cecilie Beer | Sigma Swim Allerød |
| Svømning | FM | 100 medley 15 år & yngre | Adam Escaja | Korsør Handicap Idræt |
| Svømning | FM | 100 medley 16-24 år | Frederik Schmidt Johansen | Svøm Slagelse Korsør |
| Svømning | FM | 100 medley 25 år & ældre | Nis Heide Pinnerup | Viborg Handicap idrætsforening |
| Svømning | FM | 50 fri 14 år & yngre | Asta Sejr Hansen | Svømmeklubben Syd |
| Svømning | FM | 50 fri 15-24 år | Camilla Bitz Witt | Fredericia Svømmeklub |
| Svømning | FM | 50 fri 25 år & ældre | Camilla Hansen | Korsør Handicap Idræt |
| Svømning | FM | 50 fri 15 år & yngre | Anders Bjørn Rasmussen | Sigma Swim Allerød |
| Svømning | FM | 50 fri 16-24 år | Alexander Hillhouse | Kvik Kastrup |
| Svømning | FM | 50 fri 25 år & ældre | Nis Heide Pinnerup | Viborg Handicap idrætsforening |
| Svømning | FM | 100 fly 15-24 år | Maria Kjer Rasmussen | Hovedstadens Svømmelub |
| Svømning | FM | 100 fly 25 år & ældre | Nadja Joy Tønnesen | Svøm Slagelse Korsør |
| Svømning | FM | 100 fly 15 år & yngre | Toke Stagaard Witt Jørgensen | Aarhus Swim Skovbakken |
| Svømning | FM | 100 fly 16-24 år | Frederik Schmidt Johansen | Svøm Slagelse Korsør |
| Svømning | FM | 100 fly 25 år & ældre | John J Morgan | KU Svømning & Vandpolo |
| Svømning | FM | 200 fri 15 - 24 år | Camilla Bitz Witt | Fredericia Svømmeklub |
| Svømning | FM | 200 fri 25 år & ældre | Nadja Joy Tønnesen | Svøm Slagelse Korsør |
| Svømning | FM | 200 fri 16-24 år | Frederik Schmidt Johansen | Svøm Slagelse Korsør |
| Svømning | FM | 200 fri 25 år & ældre | Niklas Jacobsen | Maribo & Omegns Handicap Idræt |
| Svømning | FM | 50 bryst 15-24 år | Cecilie Beer | Sigma Swim Allerød |
| Svømning | FM | 50 bryst 25 år & ældre | Camilla Hansen | Korsør Handicap Idræt |
| Svømning | FM | 50 bryst 15 år & yngre | Adam Escaja | Korsør Handicap Idræt |
| Svømning | FM | 100 ryg 15-24 år | Eva Rosted | Sigma Swim Allerød |
| Svømning | FM | 100 ryg 25 år & ældre | Louise Pedersen | KIFU |
| Svømning | FM | 100 ryg 15 år & yngre | Frederik Høgh | Horsens Svømmeklub |
| Svømning | FM | 100 ryg 16-24 år | Marius Danielsen | Holbæk Svømmeklub |
| Svømning | FM | 100 ryg 25 år & ældre | Jan Johansen | Parasport Aalborg |
| Svømning | FM | 50 bryst 16 - 24 år | Alexander Hillhouse | Kvik Kastrup |
| Svømning | DM | 100 fri | Camilla Bitz Witt | Fredericia Svømmeklub |
| Svømning | FM | 200 medley 25 år & ældre | Maria Husfeldt Hendriksen | Sigma Swim Allerød |
| Svømning | FM | 200 medley 16-24 år | Jakob Heeb | Esbjerg Svømmeklub |
| Svømning | FM | 200 medley 25 år & ældre | Martin Frederiksen | Lavia Odder |
| Svømning | FM | 50 fly 15-24 år | Cecilie Beer | Sigma Swim Allerød |
| Svømning | FM | 50 fly 25 år & ældre | Michele Nybo Larsen | Korsør Handicap Idræt |
| Svømning | FM | 50 fly 15 år & yngre | Adam Escaja | Korsør Handicap Idræt |
| Svømning | FM | 50 fly 16-24 år | Jonas Rose | Tommerup Svømmeklub |
| Svømning | FM | 50 fly 25 år & ældre | Michael F. Mortensen | Herning Svømmeklub |
| Svømning | FM | 100 fri 14 år & yngre | Asta Sejr Hansen | Svømmeklubben Syd |
| Svømning | FM | 100 fri 15-24 år | Camilla Bitz Witt | Fredericia Svømmeklub |
| Svømning | FM | 100 fri 25 år & ældre | Camilla Hansen | Korsør Handicap Idræt |
| Svømning | FM | 100 fri 15 år & yngre | Anders Bjørn Rasmussen | Sigma Swim Allerød |
| Svømning | FM | 100 fri 16-24 år | Alexander Hillhouse | Kvik Kastrup |
| Svømning | FM | 50 bryst 25 år & ældre | Christian Bundgaard | KU Svømning & Vandpolo |

# **ELITEUDVALGETS BERETNING**

## **Årets danske medaljer**

Dansk parasport havde et stort sportsår i 2022. Vores bedste atleter vandt i alt 19 medaljer ved europa- og verdensmesterskaber i 2022 – heraf de 16 i paralympiske discipliner. Et imponerende resultat, der lover godt frem mod de Paralympiske Lege i Paris i 2024.

|  |  |
| --- | --- |
| **VM-medaljer** | **EM-medaljer** |
| Guld: Tobias Thorning Jørgensen, dressur, ind. program    Guld: Tobias Thorning Jørgensen, dressur, freestyle    Guld: Katrine Kristensen, dressur, ind. program    Guld: Katrine Kristensen, dressur, freestyle    Guld: Powerchair Floorball-landsholdet    Sølv: Landsholdet i paradressur, holdkonkurrencen    Sølv: Peter Rosenmeier og Thea Amalie Nielsen, bordtennis, mixed double    Sølv: Kasper Lousdal, skydning, 60 skud liggende, 50 m.    Bronze: Emma Lund, landevejscykling, linjeløb    Bronze: Alexander Hillhouse, svømning, 100 m ryg    Bronze: Alexander Hillhouse, svømning, 100 m butterfly    Bronze: Peter Rosenmeier, bordtennis, single    Bronze: Cathrine Rosengren, badminton, single | Sølv: Jens Frimann, skydning, 10 m luftriffel  Sølv: Tobias Biering, Johanne Biering, Maria Krog Schulz, præcisionsorientering    Bronze: Emma Lund, landevejscykling, enkeltstart    Bronze: Lisa Kjær Gjessing, taekwondo    Bronze: Landsholdet i kørestolsrugby  Bronze: Tobias Biering, præcisionsorientering |

### **Næste generation på vej**

Også næste generation af atleter har markeret sig i 2022. 11 unge danske atleter vandt i alt fire medaljer ved European Para Youth Games først i juli, hvor 459 atleter fra 29 lande konkurrerede i otte forskellige sportsgrene.

Yderligere tre svømmere og tre atletikudøvere deltog ved Virtus European Summer Games i Krakow i Polen den 19.-23. juli og kunne tage hjem med en imponerende dansk medaljehøst. Der blev konkurreret i tre klasser: II1 for atleter med generelle udviklingshandicap, som er svarende til den paralympiske klasse for gruppen, II2 for atleter med downs syndrom, og II3, som er en klasse for atleter med autismediagnoser.

## **Årets sportspriser**

**Sport 2022**  
I august 2022 vandt 22-årige Tobias Thorning Jørgensen to guldmedaljer og en sølvmedalje ved VM i ridning i Herning. I januar 2023 kunne han så også sætte Kulturministerens Parasportspris 2022 på trofæhylden. Ved samme lejlighed var landstræner i paradressur, Astrid Gemal, blandt de tre nominerede til Team Danmark og Salling Groups Trænerpris 2022, som atleter og forbund er med til at indstille kandidater til. Prisen gik til landstræner i sejlsport Piotr Wojewski.

**Pressalit Årets Para-atlet**  
Prisen Pressalits Årets Para-atlet (tidl. Pressalits Keep Living-pris) blev uddelt for 21. gang. Et heroisk kæmpende dansk landshold i kørestolsrugby, som tabte bronzekampen mod Japan ved VM i kørestolsrugby i Vejle, blev hædret med årets pris for den bedste danske VM-placering nogensinde og for deres store engagement med at profilere sporten herhjemme.

## **Para-atleter med indflydelse**

**Rosengren i BWF’s atletråd**  
Danmarks bedste parabadmintonspiller, Cathrine Rosengren, skal i de kommende fire år være med til at styrke og videreudvikle sporten som medlem af BWF Para badminton Athletes’ Commission. Cathrine Rosengren blev valgt ind i BWF’s atletråd som den kvinde, der modtog flest stemmer.  
 **Bjørk Nørremark ambassadør for Skole OL**   
Længdespringeren Bjørk Nørremark blev udpeget til ny ambassadør for Skole OL, hvor hun sammen med ni andre ambassadører deltog ved lokale Skole OL-stævner og var med til at skabe glæde og begejstring.

## **Events**

**VINTERPARALYMPISKE LEGE**

* Beijing, 4.-13. marts 2022
* Eneste danske deltager var sitskiløber Adam Nybo i slalom
* I alt 600 deltagere, der kæmpede om 78 medaljesæt i seks sportsgrene.
* Adam Nybo kørte to gode gennemløb, men blev desværre diskvalificeret, da han i andet gennemløb var kommet forkert rundt om en port.

**INTERNATIONALT PARADRESSURSTÆVNE**

* Blue Hors, Randbøldal, den 18.-20. marts 2022
* Deltagelse af nogle af verdens bedste ryttere
* Afviklet i et samarbejde mellem Blue Hors, Vejle Kommune og Parasport Danmark

**FRAME RUNNING CAMP**

* Frederiksberg Stadion, den 10.-17. juni 2022  
  113 atleter fra 14 lande var fra 10-17. juli samlet på Frederiksberg Stadion til CPISRA International Frame Running Camp & Cup, hvor eventen kunne fejre sit 25-års jubilæum.

**MUSHOLM CUP, KØRESTOLSRUGBY**

* Musholm, Korsør, den 8.-10. august 2022.
* Deltagelse af landsholdene fra Australien, Canada og Danmark
* Danmark blev nummer to med tre sejre ud af seks mulige, mens Canada gik ubesejrede igennem og vandt turneringen

**VM I RIDESPORT**

* Herning, den 6.-14. august 2022
* Fem danske medaljer – fire individuelle guldmedaljer og en sølvmedalje for hold
* Danmark endte overraskende på den samlede førsteplads i medaljeregnskabet for nationer på tværs af alle fire ridesportsdiscipliner

**VM I KØRESTOLSRUGBY**

* Vejle, den 10.-16. oktober 2022
* Verdens 12 bedste kørestolsrugbylandshold tørnede sammen
* Danmark endte på en historisk flot fjerdeplads
* Afviklet i et samarbejde mellem World Wheelchair Rugby, Vejle Kommune, Sport Event Denmark og Parasport Danmark

## **Parasport Danmarks Eliteidrætter**

Eliteudvalgets støtte tildeles på baggrund af et støttekoncept, hvor idrætten og ikke mindst atletens resultatpotentiale er afgørende for, hvilken type støtte der kan tildeles. I det nuværende elitekoncept er det som udgangspunkt udelukkende paralympiske idrætter og discipliner, som støttes. På baggrund heraf har vi i 2022 arbejdet med i alt 12 eliteidrætter, hvoraf de seks støttes af Team Danmark.

|  |  |
| --- | --- |
| Eliteidrætter | |
| **Team Danmark-støttede** | **Øvrige** |
| Atletik Badminton Bordtennis  Kørestolsrugby Ridning Taekwondo | Alpint  Cykling Goalball Kørestolstennis  Skydning Svømning |

### **Ansættelser i Parasport Danmarks eliteidrætter**

En lang række ansættelser i Parasport Danmark-regi form af landstrænere, disciplintrænere, holdledere m.v., sundhedsstab (fysioterapeuter m.m.) og eksperter er sammen med de idrætsansvarlige konsulenter i Parasport Danmark garant for, at vi kommer i mål med de resultat- og udviklingsmål, der er aftalt for de enkelte idrætter – ofte i samarbejde med Team Danmark og andre samarbejdspartnere.

De mange ansættelser spænder bredt fra større deltidsansættelser som landstræner i en idræt til omkostningsgodtgørelse for en række mindre opgaveløsninger – og stort set alle ansatte sidder rundt omkring i Danmark. I alt drejer det sig om lidt mere end 55 ansættelser inden for atletik, badminton, bordtennis, cykling, goalball, ridning, rugby, skiløb (alpint) skydning, svømning, taekwondo og tennis:

* 30 trænere
* 10 Ledere
* 10 sundhedspersoner
* 5 eksperter

### **Samarbejdet med Team Danmark**

Team Danmark er en særdeles vigtig samarbejdspartner i opfyldelsen af Parasport Danmarks målsætninger på eliteområdet med både økonomisk støtte og ekspertbistand. Samarbejdet omfattede i 2022 sportsgrenene ridning (dressur), atletik, bordtennis, badminton, taekwondo og kørestolsrugby, som alle er på det paralympiske program. I alt 35 atleter var indplaceret i Team Danmark-systemet:

**Team Danmark-samarbejde**

35 atleter:

* 4 verdensklasseatleter
* 19 eliteatleter
* 12 bruttogruppeatleter

13 kvinder

22 mænd

## **Klassifikation**

Klassifikationsområdet har som andre områder også været præget af corona, hvilket har medført et efterslæb på international klassifikation. Forhåbentlig bliver 2023 året, hvor vi igen kan få mange atleter klassificeret internationalt – særligt er der behov i atletik, svømning, ridning, cykling og bordtennis.

Også i 2022 så vi en stor efterspørgsel på uddannelse af klassifikatører. Det er en efterspørgsel, som både IPC og de øvrige internationale idrætsforbund har svært ved at honorere. Parasport Danmark har derfor brug for at få uddannet klassifikatører i en række idrætter. I forhold til klassifikation af atleter med synshandicap og udviklingshandicap har vi et formaliseret samarbejde med øjenlæger og psykologer.

## **Pressalit Sports Academy**

Pressalit Sports Academy (PSA) er Parasport Danmarks udviklingsakademi for atleterne i de paralympiske discipliner, der afholdes i samarbejde med forbundets hovedsponsor Pressalit og Team Danmark. I alt 80 trænere, atleter, holdledere og udvalgsmedlemmer fra 10 idrætter samt repræsentanter fra Team Danmark var samlet i Vejle den 28. og 29. oktober 2022 med fokus på videndeling, netværk og ny inspiration til det fortsatte paralympiske elitearbejde. Programmet var fastlagt på baggrund af konklusionerne i evalueringen af Pressalit Sports Academy 2017-2021, der blev afsluttet i første kvartal 2022. Vigtige konklusioner fra evalueringen var bl.a., at ca. 85 % af deltagerne finder at PSA generelt giver et godt udbytte, og ca. 55 % af atleterne og trænerne vurderer, at PSA giver dem et løft som atlet eller træner.

Målet for PSA 2022 var derfor at fastholde de bedste dele af det eksisterende setup for PSA, forbedre bestemte elementer og samtidig afprøve nye metoder og tilgange, så endnu flere oplever, at det løfter deres kompetencer at deltage.

# **TAK FOR SAMARBEJDET**

